TTCLเบอร์1รับเหมา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

แจกปันผลเจ้าเดียวสร้างโมเดลธุรกิจใหม่ปีหน้าโตกระฉูด 
โพสต์ทูเดย์ — TTCL ลั่นผู้นำธุรกิจรับเหมาจ่ายเงินปันผลกลางปีนี้รายเดียว ROE สูงที่สุด ปรับโมเดลธุรกิจ นำเงินสดไปร่วมลงทุนบริษัทชั้นดี ปีหน้างานทะลักโตกระโดด
นายสุวิทย์ มโนมัยยานนท์ กรรมการบริหารและรองประธานเจ้าหน้าที่บริหารอาวุโสฝ่ายขาย บริษัท โตโยไทย คอร์ปอเรชั่น (TTCL) เปิดเผยว่า บริษัทในฐานะผู้นำด้านรับเหมาก่อสร้างโรงงานอุตสาห กรรมขนาดใหญ่แบบครบวงจร (EPC) รายแรกและรายเดียวของไทย ได้ปรับต้นแบบทางธุรกิจ (โมเดลธุรกิจ) โดยการนำเงินสดและเงินลงทุนชั่วคราวที่มีอยู่จำนวน 2,440 ล้านบาท ณ วันที่ 31 ก.ค. 2553 ไปลงทุนในบริษัทที่มีอนาคตที่ดี เพื่อสร้างรายได้และขยายฐานธุรกิจใหม่ คาดว่าในเดือน พ.ย.และ ธ.ค.นี้ น่าจะเข้าไปลงทุนได้ แต่จะกำหนดวงเงินลงทุนทั้งหมดไม่เกิน 1015% ของเงินสดที่มีอยู่ในแต่ละช่วง
“บริษัทไม่มีหนี้สินเลย มีแต่เงินสด และในไตรมาส 2 ปีนี้ ได้ดอกเบี้ยรับมา 22 ล้านบาท ต่อไปเราจะมีรายได้จากการลงทุนทั้งในรูปเงินปันผลและส่วนต่างราคาหุ้นภายหลังบริษัทที่จะเข้าไปร่วมลงทุนตั้งแต่แรกเริ่มธุรกิจ เติบโตและนำเข้าจดทะเบียนในตลาดหลักทรัพย์” นายสุวิทย์ กล่าว
นอกจากนี้ แนวโน้มผลประกอบการในปี 2554 ก็น่าจะเติบโตก้าวกระโดดได้ เพราะโครงการที่ชะลอการเปิดประมูลและการลงทุนภายในปีนี้ เนื่องจากปัญหามาบตาพุดและวิกฤตหนี้ในประเทศยุโรป รวมมูลค่ากว่า 3.9 หมื่นล้านบาท คาดว่าจะเดินหน้าโครงการลงทุน บริษัทมั่นใจว่าจะชนะการประมูลได้ 
ทั้งโรงงานผลิตเอทานอลที่เวียดนาม 2 โครงการ โรงงานปิโตรเคมีของกลุ่มลูกค้าธุรกิจขนาดใหญ่ของไทยทั้งสองกลุ่ม รวมถึงงานประมูลโรงงานปุ๋ยขนาดใหญ่ระดับโลก มูลค่า 1.6 หมื่นล้านบาท ที่ประเทศโมร็อกโก
อย่างไรก็ตาม ผลงานในปีนี้ บริษัทคงจะมีรายได้ไม่ถึงเป้าหมาย 1 หมื่นล้านบาท แต่คาดว่ากำไรสุทธิน่าจะดีกว่าปีที่ผ่านมา เพราะผลของการเพิ่มประสิทธิภาพในการดำเนินงานและควบคุมต้นทุนของบริษัท ปัจจุบันมีงานในมือจำนวน 7,000 ล้านบาท ซึ่งคาดว่าจะรับรู้ได้ภายในปีนี้
นายสุวิทย์ กล่าวว่า TTCL เป็นบริษัทรับเหมาก่อสร้างรายเดียวที่จ่ายเงินปันผลระหว่างกาลในอัตราหุ้นละ 15 สตางค์ ภายในวันที่ 10 ก.ย. ให้แก่ผู้ถือหุ้นที่มีชื่อในทะเบียนวันที่ 30 ส.ค.นี้ หลังครึ่งปีแรก กำไรสุทธิ 145 ล้านบาท หรือ 0.30 บาทต่อหุ้น ลดลงประมาณ 34% จากช่วงเดียวกันปีก่อน กำไรสุทธิ 221 ล้านบาท 
สำหรับไตรมาส 2 มีกำไรสุทธิ 63.31 ล้านบาท หรือ 0.13 บาทต่อหุ้น ลดลง 17.84 ล้านบาท หรือ 21.98% เป็นเพราะช่วงไตรมาส 2 ปีก่อนโครงการก่อสร้างขนาดใหญ่มีความสำเร็จของงานและการรับรู้รายได้อยู่ในอัตราที่สูงเมื่อเทียบกับไตรมาสนี้
อย่างไรก็ตาม บริษัทมีกำไรขั้นต้น อัตรากำไรสุทธิเพิ่มขึ้น ทั้งจากไตรมาสแรกปีนี้และไตรมาส 2 ปีที่ผ่านมา นอกจากนี้ ยังมีอัตราผลตอบแทนต่อส่วนผู้ถือหุ้น (ROE) 20.42% นับว่าสูงที่สุดในบริษัทรับเหมาก่อสร้างในตลาดหลักทรัพย์ 
“TTCL ตอกย้ำความสำเร็จทางธุรกิจที่เป็นผู้นำอันดับ 1 ของวงการรับเหมาก่อสร้างมาโดยตลอด โดยไม่ต้องพึ่งพาการประมูลโครงการรถไฟฟ้าของรัฐบาล ซึ่งในความจริงแล้วมีกำไรน้อย ในขณะที่งานรับเหมาครบวงจรแบบ EPC จะมีผลกำไรสูงกว่าและมั่นคงกว่า” นายสุวิทย์ กล่าว
TTCL เป็นบริษัทรับเหมาก่อสร้างที่มีกำไรสุทธิตลอดกว่า 25 ปี ไม่ว่าจะเผชิญกับวิกฤตเศรษฐกิจต่างประเทศและในประเทศ อย่างที่เกิดขึ้นในปี 2540 และในปี 2552 มีผลกำไรสุทธิสูงที่สุดในกลุ่มรับเหมาก่อสร้างในตลาดหลักทรัพย์ โดยมีกำไรสุทธิเพิ่มขึ้นถึง 4.14% เป็น 327 ล้านบาท อีกทั้งบริษัทมีสถานะทางการเงินที่แข็งแกร่ง และทุนจดทะเบียนเรียกชำระแล้ว 480 ล้านบาท 
ปัจจุบันบริษัทมีจำนวนวิศวกรทุกสาขามากที่สุดในประเทศไทย คือ 795 คนจากพนักงานทั้งหมด 1,496 คน บริษัทมีประสบการณ์ในการรับเหมาสร้างโรงงานอุตสาห กรรมแบบครบวงจรทั้งในประเทศและต่างประเทศมาแล้วกว่า 160 โครงการ คิดเป็นมูลค่างานรวมกว่า 6 หมื่นล้านบาท